**בראשית י"א-ט"ו: "ואם כבר לבד, אז שיהיה בתנועה" (מיכה שטרית)**

**דף למנחה**

תקציר הפרקים הקודמים: העולם נברא, נחרב והוקם מחדש. ביחידה שלפנינו נתחקה אחר העולם שלאחר המבול: נפתח בסיפור מגדל בבל החותם את חטיבת סיפורי הראשית הכלליים, האוניברסליים, שגם בו קיים המתח בין בנייה להרס; רשימת השושלות שמופיעה אחרי סיפור מגדל בבל מובילה את הקורא אל דמותו של אברם הנגלית דרך סיפורים שונים: הציווי האלוהי ללכת מארצו; הירידה למצרים ולקיחת אשתו; הפרידה מבן אחיו ולבסוף - התגלות ברית בין הבתרים (ובראשי פרקים: מגדל בבל, שושלות, לך לך, אברם ושרי במצרים, פרידת אברם ולוט, מלחמת המלכים והתגלות ברית בין הבתרים).

במסגרת פרויקט 929 שואף דף לימוד זה להקיף את היחידה כולה אף שהיא מכילה סיפורים רבים וחשובים שאפשר וכדאי להתמקד בכל אחד מהם בנפרד. לפיכך מציע הדף מבט כללי על רצף הפרקים, ונגיעה בסיפורים העיקריים. הדף מורכב מפתיחה וסיום כלליים, וביניהם יחידות קצרות המוקדשות לסיפורים. בדומה לדפי לימוד נוספים בפרויקט, הלומד והמנחה מוזמנים לבחור בין העמקה נקודתית להרחבה כללית. עוד אתגר ייחודי לדף זה הוא התמה המשותפת בין הסיפורים השונים, המזמינה את הלומדים להאיר נקודות נוספות וכיווני פרשנות שונים בסיפורים עצמם ובשאלת חיבורם זה לזה.

\*\*\*

**פתיחה: בדידות ופרידה**

נפתח את הלימוד בכיווני מחשבה מנוגדים על הבדידות: האם הבדידות היא מצב כפוי או תוצאה של בחירת האדם? האם היא מועילה או מכאיבה, וכיצד? נשאל את המשתתפים מה יחסם אל הבדידות, אילו רגשות היא יוצרת, באיזו מידה היא נתונה לעיצוב תודעת האדם והיכן עובר הגבול בין פרידה מייסרת לפרידה מצמיחה. הדיון מזמן לבחון ולחשוב, לחוש ולבדוק את יחסם של המשתתפים לפרידה ולבדידות.

הדיון בנושאים אלה בתחילת הלימוד עשוי לסייע במשיכת הקווים המחברים בין הסיפורים שיידונו בהמשך. מקריאת פרקי היחידה עולים היבטים שונים של פרידה ובדידות: עוצמה מול כאב הבדידות; דרכי פרידה מוצלחות; פרידות רגעיות; פרידות נצחיות; ועוד. מטרת הפתיחה היא לגרות את הלומדים לחשוב על סוגיית הבדידות והפרידה, להציף את מחשבותיהם, לקרב את השאלה לעולמם ולהפרות את השיח.

\*\*\*

1. **מגדל בבל**

פרק יא פותח בסיפור מגדל בבל. הטקסט המקראי בולט בהיותו חותם את סיפורי הראשית הכלליים, האוניברסליים, שקדמו לו ושהתאפיינו במוטיב הבנייה וההרס. הטקסט המקראי המהודק והיפה מזמין לקרוא אותו בקריאה צמודה. הציטוט החלקי המובא בדף הלימוד מכוון את הקורא לדון במעשה האנשים ובתגובת אלוהים. נברר עם המשתתפים ממה חוששים בוני המגדל, ממה חושש אלוהים, ומה דעתם על הפחדים השונים. נזמין אותם לבדוק אם חששות אלה אכן נמנעו או התגשמו - הסיפור מסתיים בהפצת האנשים על פני כל הארץ, והמילים מהדהדות בדיוק לפחדם הראשוני של בוני המגדל: "פֶּן נָפוּץ עַל פְּנֵי כָל הָאָרֶץ". פחדם התממש אפוא[/האם פחדם התממש? האם הפיזור מביא בהכרח בדידות? ושמא יש בו ברכה?]. ומה לגבי החשש האלוהי? נזמין את המשתתפים לדון במניעי תגובת ה', ובמצב עולמנו כיום: האם האנושות הצליחה "לעשות לה שם"? לבנות עיר ומגדל וראשו בשמים?

נסיים נושא זה בשאלת הזיקה שבין סיפור מגדל בבל לפרקי הבריאה וההרס שלפניו.

לאחר סיפור מגדל בבל מופיעה בפרק י"א רשימת שושלות המוליכה בסופה אל דמותו של אברם ואל הסיפורים על-אודותיו שיבואו בהמשך. לא נרחיב ברשימה זו, והמנחה יכול על פי שיקול דעתו להתייחס אליה, להעמיק בה או להתעלם ממנה.

**\*\*\***

1. **לך לך: בדידות מזהרת**

הציווי המפורסם לאברם מפורט מאוד ובכך מדגיש את הפרידה המוחלטת הנדרשת ממנו מעולמו המוכר: "...לֶךְ לְךָ מֵאַרְצְךָ וּמִמּוֹלַדְתְּךָ וּמִבֵּית אָבִיךָ..." (בראשית יב, א). המקורות המובאים בדף מאירים את עוצמתה של הבדידות, את כוחות החיים המתפרצים בה, את המפגש עם העצמי או האלוהי המתאפשר בה. נזמין את המשתתפים לבחון את יחסם לגישה זו ביחס לבדידות בכלל, וכמעשה פרשנות להליכת אברם, בפרט. האם הם מזדהים עם תיאור מעין זה של הבדידות? האם כך הם חווים בדידות? כיצד מצטיירת בדמיונם תודעת אברם בהליכתו?

\*\*\*

1. **הירידה למצרים וכאב הפרידה**

הסיפור על ירידת אברהם למצרים מופיע פעמיים: בפרקנו, והד נוסף בפרק כ'. קריאת הפסוקים עשויה להאיר את הלימוד בכלל, ולסייע בהשלמת התמונה המסופרת וסינון פרטי זיכרון זרים לה, בפרט. זהו סיפור מעניין, קשה, שניתן וכדאי להאירו מכיוונים שונים. דף הלימוד מתמקד בנקודת החיבור לתמת הפרידה המלווה דף לימוד זה. נזמין את המשתתפים לחשוב על בקשת אברם משרי אשתו, בהיבט מוסרי ורגשי.

\*\*\*

1. **"וַיִּפָּרְדוּ אִישׁ מֵעַל אָחִיו"**

פרידת לוט מאברם נדמית כדגם מעניין ליישוב סכסוכים ולפרידה מוצלחת. נזמין את המשתתפים לבחון את תיאור הפרידה בסיפור לוט ואברהם, על יתרונותיה וכאביה. במידת ההתאמה נזמין את הלומדים לשתף בפרידות מוצלחות שחוו, ולחשוב על התנאים המאפשרים צמיחה מחדש.

\*\*\*

**ולסיום: ברית בין הבתרים**

מפאת מגבלות דף הלימוד, סיפור ברית בין הבתרים אינו נלמד כשלעצמו, אך נעיין בשירה של רות גרוסמן השולחת זיקות ורמזים לסיפור זה. מהי ברית? מה נכרת בברית? מהי הזיקה בין פרידה לברית? על פי רצון המנחה והמשתתפים, כדאי לסטות מדף הלימוד ולהעמיק בסיפור ברית בין הבתרים כשלעצמו.

בחתימת דף הלימוד מובאות כותרות הסיפורים ביחידה זו, המאפשרת ללומד להקיפה במבט כללי. רצף הפרשיות מזמן דיון בסמיכות ביניהן ובנקודות החיבור. מבין התמות המשותפות, בולטת תמת הבדידות הנידונה בדף, וכן מוטיב התנועה-תזוזה במרחב. כותרת הדף, הלקוחה משיר של "החברים של נטאשה", מעלה את שאלת המעגליות שבין התנועה לבדידות: מן השיר משתמע שהתנועה היא מענה לבדידות, אך מפרשיות היחידה נדמה שהתנועה היא הגורם לבדידות, היוצרת אותה. נזמין את הלומדים לדון בתנועה, בבדידות ובשאלת זיקתן זו לזו.

הדף נחתם בציטוט מספרו של דוד גרוסמן "חיבוק", הטומן בחובו את עוצמת הבדידות וכאביה גם יחד.

\*\*\*